《送铁佛寺益公了庵朝京游浙》
元代·丁鹤年

世尊出西域，教化极东土。大道本无为，盛德人所慕。

只今灭度二千年，授经弟子如亲传。我生懒僻苦贪佛，或谓三生有胜缘。

武昌铁佛古名刹，兵燹荐臻孰承乏。益公崛起振宗风，至味啖人如嚼蜡。

相逢一笑即相亲，下榻东轩忘主宾。薰炉茗椀坐清夜，从容软语温如春。

晓来别我朝京国，短策轻包适吴越。吴越山水天下奇，宝坊金刹皆人杰。

公今参访必遇人，六根一扫无纤尘。钱唐潮音华顶月，独露堂堂见本真。

从此平生大事毕，顿觉身心乐无极。踢翻大海水逆流，半夜中天出红日。

我有故人僧中雄，不远千里来诗筒。烦公问讯向何处，说法今留兜率宫。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”